Ο **Αμπντουλά Σαΐγκ** (αζερικά: Abdulla Şaiq‎) (25 Φεβρουαρίου 1881, Τιφλίδα – 24 Ιουλίου 1959, Μπακού), γεννημένος ως **Αμπντουλά Μουσταφά ογλού Ταλιμπζαντέχ**, ήταν Αζέρος συγγραφέας.

Οικογένεια και εκπαίδευση
-------------------------

Ο Σαΐγκ γεννήθηκε από Αζέρους γονείς που είχαν καταγωγή από το Μαρνεούλι. Ο πατέρας του ήταν ο Μουσταφά Ταλιμπζαντέχ και η μητέρα του ήταν η Μεχρί Μπεϊραμλί. Ο πατέρας του ήταν μέλος του Μουσουλμανικού Ιερατικού Συμοβυλίου του Καυκάσου και δίδασκε ισλαμικό δίκαιο, περσικά και αραβικά σε ένα γυμνάσιο στην Τιφλίδα. Το 1883, λόγω της τεταμένης σχέσης με τον σύζυγό της, η μητέρα του Σαΐγκ μετακόμισε με τους δύο γιους της και την κόρη της στο Κορασάνι (Ιράν), όπου ο Αμπντουλά Σαΐγκ φοίτησε αργότερα σε σχολείο. Ως έφηβος, έγραφε λυρικά ποιήματα και μετέφρασε πολλά έργα από τη ρωσική λογοτεχνία στα περσικά. Το 1901, σε ηλικία 20 ετών, ο Σαΐγκ εγκαταστάθηκε μόνιμα στο Μπακού, όπου έδωσε εξετάσεις στο Α' Αλεξανδρινό Γυμνάσιο και αργότερα έγινε διπλωματούχος δάσκαλος. Εργάστηκε στο χώρο της δημόσιας εκπαίδευσης για τα επόμενα 33 χρόνια.

Έργα
----

Ο Σαΐγκ ήταν ρομαντικός συγγραφέας και συγγραφέας παιδικής λογοτεχνίας. Τα θεατρικά του έργα και τα παραμύθια του άρχισαν να δημοσιεύονται για πρώτη φορά σε τοπικές εφημερίδες και περιοδικά το 1906. Αργότερα, έγινε επίσης γνωστός για τη συγγραφή διηγημάτων που απεικόνιζαν τις πικρές συνέπειες της φτώχειας και τις οικονομικές δοκιμασίες που αντιμετώπισε η εργατική τάξη στη Ρωσία την εποχή πριν από την Οκτωβριανή Επανάσταση. Αυτό έκανε τα έργα του Σαΐγκ ιδιαίτερα δημοφιλή στη Σοβιετική Ένωση. Ο εορτασμός του διεθνισμού και του ειρηνισμού τον έκανε να γνωρίσει μεγάλη επιτυχία ως συγγραφέας. Παρά το ακαδημαϊκό έργο του το οποίο είχε στόχο την προώθηση του αζέρικου πολιτισμού και παρά τις κάπως ανοιχτές αντισταλινικές του απόψεις, δεν πιστεύεται ότι ο Σαΐγκ υπέστη διώξεις από το κράτος.

Ο Σαΐγκ έγραφε λογοτεχνία παράλληλα με τη διδακτική του καριέρα. Ήταν συγγραφέας πολλών εγχειριδίων γλώσσας και λογοτεχνίας, που εκδόθηκαν από το 1909 έως το 1920. Κατά τη σύντομη ανεξαρτησία της Λαοκρατικής Δημοκρατίας του Αζερμπαϊτζάν μεταξύ 1918 και 1920 έδειξε ισχυρή ιδεολογική υποστήριξη στο κυβερνών κόμμα του Μουσαβάτ.

Επίσης, μετέφρασε πολλά έργα των Ουίλιαμ Σαίξπηρ, Ντάνιελ Ντεφόε, Αλεξάντρ Σεργκέγεβιτς Πούσκιν, Λέρμοντοφ, Ιβάν Κρίλοφ, Μαξίμ Γκόρκι, Νικολάι Νεκράσοφ, Νιζαμί και Φερντοσί στην αζερική και τη ρωσική γλώσσα.

Μερικά από τα διάσημα έργα του Σαΐγκ περιλαμβάνουν τα εξής:

* *Ανεπίφοτη επιστολή*
* *Η λαίδη Τίγκτιγκ*
* *Είμαστε όλοι ακτίνες από τον ίδιο ήλιο*
* *Ήρωες του αιώνα μας*

Μουσείο
-------

Σπίτι Μουσείο του Αμπντουλά Σαΐγκ
Το 1916, ο Σαΐγκ μετακόμισε σε ένα διαμέρισμα πέντε υπνοδωματίων στον 2ο όροφο ενός κτιρίου της σημερινής οδού Σαΐγκ. Το συγκεκριμένο διαμέρισμα έχει σήμερα ονομαστεί Σπίτι Μουσείο του Αμπντουλά Σαΐγκ. Ο Σαΐγκ έμεινε σε αυτό το διαμέρισμα μέχρι το 1957. Στο σπίτι αυτό είχαν φιλοξενηθεί διάφοροι φίλοι του Αμπντουλά Σαΐγκ, ανάμεσα στους οποίους οι Najaf bey Vazirov, Suleyman Sani Akhundov, Huseyn Javid, Yusif Vazir Chamanzaminli, Ahmad Javad και Samad Vurgun και ο τραγουδιστής Bulbul.

Ο συγγραφέας συναντούσε σε αυτό το διαμέρισμα υποψήφιους, φοιτητές, ακόμη και μαθητές που έρχονταν να τον συμβουλευτούν για επιστημονικά θέματα. Συχνά διάβαζε τα έργα τους, τους μιλούσε και τους έδινε συμβουλές. Το Σπίτι Μουσείο του Αμπντουλά Σαΐγκ τελεί υπό τη διαχείριση του Υπουργείου Πολιτισμού και Τουρισμού της Δημοκρατίας του Αζερμπαϊτζάν.

Παραπομπές
----------

1. ↑  *International Music Score Library Project*. Category:Shaig,\_Abdulla. Ανακτήθηκε στις 9  Οκτωβρίου 2017.
2. ↑  Abdulla Shaig: Rays from the Same Sun. *Azerbaijan International* Magazine, Vol. 12.1 (Spring 2004), σελ. 40-41.
3. ↑  «Azerbaijan National Committee of International Council of Museums (ICOM)». *www.icom.azeurotel.com*. Αρχειοθετήθηκε από το πρωτότυπο στις 19 Ιουνίου 2017. Ανακτήθηκε στις 26 Ιουνίου 2017.
4. ↑  «Abdulla Şaiqin Ev Muzeyi - CityLife.az». *citylife.az* (στα Ρωσικά). Ανακτήθηκε στις 26 Ιουνίου 2017.

Εξωτερικοί σύνδεσμοι
--------------------

* (στα αζέρικα) Αυτοβιογραφία του Σαΐγκ
* Σχετικά με τον Abdulla Shaig
* Αφιερωμένος ιστότοπος

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 60256002
* LCCN: n85113036
* ISNI: 0000 0000 2942 5652
* GND: 132924730

 |

 |